**Sotsioloogiliste uuringute läbiviimine**

Kokkuvõte sotsiloogiaõpiku *Sotsioloogia* põhjal (Hess, Markson, Stein, 2000, lk 24-31)

Esmalt tuleb otsustada, mida uurida. Siinkohal võiksid mõelda oma aastatöö peale – uurida tasub seda, mille vastu on huvi. Lisaks uurija huvile tuleb arvestada ka praktiliste võimalustega. Keerulisemad ja ulatuslikumad sotsioloogilised uuringud nõuavad rohkem aega ja finantstoetust.

Enne uurima asumist püstitab uurija **hüpoteesi(d)**. Hüpotees on oletus, mida on põhjust oletada olemasoleva teadmise põhjal enne uuringu läbiviimist. Hüpoteesi püstitamine ei ole kohustuslik.

**Näide:**

G1a õpilased on siiani alati koolis olnud, kui matemaatikas on kontrolltöö (see väide tugineb varasemale kogemusele).

Hüpotees: *Järgmise matemaatika kontrolltöö ajal on kõik G1a õpilased koolis* (see hüpotees ehk oletus on püstitatud varasema kogemuse põhjal). Kui varem on kõik õpilased olnud koolis, et sooritada kontrolltööd, siis on põhjust oletada, et see on nii ka tulevikus. Kuna aga alati pole tulevik mineviku sarnane, siis tuleb selle tõestamiseks leida sobivad uurimismeetodid. Seda, kas kontrolltöö ajal on kohal kõik õpilased, on väga lihtne vaatluse abil kindlaks teha.

Teiseks sammuks on uuringu **ajalise ja metoodilise raamistiku valik**. Kui soovitakse infot koguda väga suurelt hulgalt inimestelt, tuleb arvestada suurema ajakuluga. Vahel tuleb ka arvestada sellega, kas uuritava nähtuse osas on tarvis korraldada jätkuuringuid.

**Paneel- ehk longituuduurimused** on sellised uuringud, kus jälgitakse vastajate gruppi läbi pikema ajaperioodi.

**Küsitlust** kasutatakse tihti selleks, kui soovitakse saada andmeid väga suurelt valimilt (vastajate grupilt). Tavaliselt on võimatu küsitleda kõiki asjaosalisi (nt kõiki valijaid või kõiki Eesti õpilasi). Seepärast tuleb teha potentsiaalsete vastajate hulgast teatud valik. Sellisel juhul piirdutakse **juhuvalimiga** (väiksem grupp). Valim on juhuslik siis, kui kõigil asjaosalistel oli võrdne võimalus olla valimisse kaasatud.

Küsitluste abil kogutav info tõepärasus sõltub vastajate valmisolekust anda küsimustele täpseid vastuseid. Uurija ülesanne on aga koostada võimalikult selge ja täpse sõnastusega küsimused. Kui vastaja ei saa küsimusest aru, siis ei ole saadud andmed usaldusväärsed.

Alati ei pea valim olema suurearvuline. Näiteks, kui vajatakse uuritavate kohta tundlikku ja detailset informatsiooni, võidakse korraldada **intervjuu**. Valim võib olla väike ka juhul, kui uuringu eesmärk on uurida ainult ühiskonna kõige mõjukamatest liikmetest koosnevat gruppi. Sellisel juhul piirdutaksegi **võtmerespondentide** ehk uuringu seisukohalt kõige olulisemate vastajate uurimisega (nt intervjueerimisega).

Kuidas uurida seda, mida inimesed tegelikult teevad? Saame ju küsitluste ja intervjuude abil infot selle kohta, mida inimesed ütlevad end tegevat. Paraku see, mida inimesed ütlevad end tegevat, ei ole alati see, mida nad ka tegelikkuses teevad või mõtlevad. **Vaatlus** kui uurimismeetod nõuab aega ning jälgida saab vaid piiratud arvu inimesi ja olukordi. Vaatluse ühe miinusena võib välja tuua, et uurija ei pruugi alati tähele panna kõike olulist – uurija võib vahel näha seda, mida ta tahab näha. Vaatlemisel peab uurija olema sedavõrd ettevaatlik, et ta ei segaks jälgitavate tegevust. Kui jälgitavad saavad aru, et keegi neid vaatleb suure huviga, võivad nad hakata käituma selliselt, nagu nad tahaksid, et neid nähtaks.

Vaatlust segavad faktorid langeksid ära sellisel juhul, kui uuritavast saab uuritava protsessi osaline. Sellist meetodit nimetatakse **osalusvaatluseks**. Näiteks Ameerika sotsioloog William Foote Whyte veetis mitu aastat tänavapoistega koos liikudes ja jälgides keerukaid sotsiaalseid suhteid ja olukordi. Alguses ütles sotsioloog uuritavatele, et ta kirjutab piirkonna ajaloost raamatut, kuid uurimistöö jätkudes muutus ta poistega avameelsemaks, siis aga oli Whyte juba kogukonda vastu võetud.

Vahel kasutavad uurijad ka sellist meetodit nagu **sekundaaranalüüs**. See tähendab teiste uurijate poolt varem kogutud andmete uuesti kasutamist ja selle põhjal vajalike järelduste sõnastamist. On ju raamatukogud täis andmeid, mis on varem kogutud ja mida saab taaskasutada.

**Eksperimendid** on aga kõikidest meetoditest teaduse ideaalile kõige lähemal. Eksperiment ehk katse on kunstlikult loodud olukord, mis võib selgitada suhteid, mis pole argivaatluse käigus nähtavad. Oletame, et tahate kontrollida hüpoteesi info mõju kohta õpilaste käitumisele ühes klassis. Esmalt viite õpilaste seas läbi suhtumistesti, et uurida, milline on vastajate üldine sallivuse määr uimastitarvitamise suhtes. Seejärel on tarvis moodustada õpilastest eksperimentaalgrupp ja kontrollgrupp. Nüüd näidatakse eksperimentaalgrupile uimastivastast filmi (enne neid hoiatatakse, et nad ei arutaks filmi sisu oma klassikaaslastega). Pärast filmi vaatamist teete veel ühe suhtumise testi kõigile selles klassis õppivatele õpilastele. Et aru saada, kas eksperimentaalgrupi (need, kes vaatasid filmi) suhtumine uimastitarvitamisse on langenud, tuleb nende tulemusi võrelda nende esimese suhtumistesti vastustega ning kontrollgrupi (need, kes filmi ei vaadanud) vastustega.

Kui soovitud sotsioloogiline uuring (oli siis meetodiks küsitlus, intervjuu, vaatlus või eksperiment) on läbi viidud, tuleb hakata andmeid analüüsima. Uurija peab leidma viisi, kuidas tõestada, kas enne uuringu läbiviimist püstitatud hüpotees pidas paika või mitte.

Algaja uurija peab olema võimeline mõistma, mis on protsent, määr, suhtarv ja üldiseid tendentse väljendavad muutujad. **Protsent** näitab, mitu vaadeldud sündmust esineb iga saja kohta. **Määr** aga näitab seda, mitu korda uuritud sündmust toimub kindlaksmääratud grupis. **Suhtarv** ehk suhe võrdleb ühe grupi vastuseid teisega. **Üldised tendentsid** (nt aritmeetiline keskmine ja mediaankeskmine) iseloomustavad tervet andmekogumit.

Kui uuringu andmed on analüüsitud ning vajalikud järeldused sõnastatud, siis tuleks uuringu tulemusi esitada nii teistele sotsioloogidele kui ka avalikkusele (nt teadusartiklites). Nii on võimalik teistel näha, kas ja miks on põhjust kõrvale heita varasem teadmine uuritud nähtuse kohta.